Olen kiinnostunut terveydestä, kun matkustan jatkuvasti ympäri maailmaa ja tutustun eri ruokakulttuureihin, kertoo 50 Cent aikeistaan perustaa ravintolisiä markkinoiva yritys. (KUVA: )
Julkaistu: 5.12.2007 13:30 , Päivitetty: 7.12.2007 12:37
Tunnelma Hartwall-areenalla tiivistyi tiistai-iltana, kun lavalle odotettiin illan päätähteä 50 Centiä.
Vierailu on muutaman vuoden sisällä jo kolmas Suomessa, mutta jaksoi silti kiinnostaa. Lehdistön käyttöön varattu areenan pukuhuone pakkautuu täyteen, kun väki asettuu vartomaan ennen konserttia pidettyyn lehdistötilaisuuteen hetkenä minä hyvänsä saapuvaa tähteä.
– Sit vaan odotellaan, valottaa järjestäjä tilaisuuden kulkua.
Jännitys tiivistyy parikymmentä minuuttia. Turvamiehet seisovat tiukan näköisinä nurkissa ja kuvaajat hypistelevät kameroitaan.
Sitten hän saapuu.
– What's up, tähti hymyilee ja tervehtii henkilökohtaisesti muutamaa kuulijaa astellessaan huoneen eteen.
Luonnossa 50 Cent on aivan toista maata kuin levyjensä kansissa: ylimielisen ja yrmeän pahis-machon tilalla on mukavia jutteleva leppoisa nallekarhu.
– Odotan joulua, silloin saan viettää aikaa poikani kanssa. Nyt hän on äitinsä luona, kertoo 50 Cent eli Curtis James Jackson III, joka jakaa 10-vuotiaan poikansa huoltajuuden entisen tyttöystävänsä kanssa.
– Minun roolini on olla joulupukkina, juoksen ympäriinsä ja ostelen lahjoja kaikille, hän sanailee kysymykseen joulusuunnitelmista.
Rap-maailmassa 50 centin imago on joulupukista kaukana: sanoituksilla, videoilla ja levynkansissa hehkutetaan lähinnä väkivaltaa ja huumeita sekä esineellistetään naisia.
Imago on rankka, kuten huumekauppaan ja katuväkivaltaan sekaantuneen 50 Centin entinen elämä. Kaikki uhoaminen muodostaa kuitenkin 50 Centin ja hänen hallinnoimansa G-Unit-monitoimiyrityksen brändin ytimen, tietyn mielikuvan "katu-uskottavuudesta".
Kun brändi on tarpeeksi vahva, sillä voidaan myydä periaatteessa lähes mitä vain: soittoääniä, videopelejä, vaatteita.
50 Centistä ovat kiinnostuneita myös perinteiset brändit kuten Reebok, joka on yrittävät tähden avulla houkutella nuoria asiakkaita.
BBC:n analyyseissä on todettu, että 50 Cent on jotenkin onnistunut paketoimaan rankasta menneisyydestään juuri oikeanlaisen brändin, jossa on tarpeeksi särmää mutta jonka perinteiset yritykset voivat silti nipin napin kokea tarpeeksi riskittömäksi.
Yhteistyökumppaneita löytyy, vaikka ne saavat välillä seurata tähden edesottamuksia varpaisillaan. Esimerkiksi Reebok joutui vetämään 50 Centin tähdittämän lenkkarimainoksensa pois tv:stä Englannissa, koska sitä syytettiin liiasta väkivaltaisuudesta.
50 Cent itse puolustautuu sillä, että väkivalta on vain viihdettä, joka ei vaikuta terveisiin ihmisiin.
– On ihmisiä, jotka kuuluisivat mielenterveytensä puolesta laitoshoitoon. He eivät ymmärrä, että kyse on viihteestä, 50 Cent sanoo ja viittaa toimittajan kysymykseen Jokelan kouluampujasta.
Uusin aluevaltaus on, ehkä yllättäen, terveystuotteet.
– Minulla on uusia bisnesideoita lisäravinteista, 50 Cent kertoo.
– Olen kiinnostunut terveydestä, kun matkustan jatkuvasti ympäri maailmaa ja tutustun eri ruokakulttuureihin. Mielestäni näistä asioista täytyy olla tietoinen.
50 Cent on tiedottanut käynnistävänsä ravintolisäyrityksen samalla, kun hänen työn alla oleva elokuvansa The Dance julkaistaan ensi vuonna.
Ravitsemusalan kokemusta 50 Cent on jo hankkinut uusien "trendivesien" parista. Hän oli osakkaana Formula 50 -vitamiinivettä valmistavassa Glaceau Vitamin Water -yrityksessä, joka myytiin keväällä Coca Colalle 4,1 miljardilla dollarilla eli noin 2,8 miljardilla eurolla. Forbes-lehti arvioi, että 50 Cent nettosi kaupasta 100 miljoonaa dollaria eli vajaat 70 miljoonaa euroa.
Tiedotustilaisuuden jälkeen turvamiehet tyhjentävät huoneen, ja pian 50 Cent nousee lavalle yhtyeensä kanssa.
Dollarin setelit kahisevat ja bling bling välkkyy taustavideolla, kun Fifty esittää keikan toisen biisin I Get Money.
– I get money, money is got, räppää 50 Cent.
Show kulkee läpi tuttuun tyyliin: Fifty ja kaverit poukkoilevat lavalla ja innostavat yleisöä heiluttamaan käsiä. Suurilla valkokankailla pyörivät videot, joissa hytkyvät vuoron perään aseet, setelit ja paljas pinta. Välillä pamahtavat uudella pyrotekniikalla rakennetut pommit.
Tänä vuonna 50 Cent veti areenan vain puoliksi täyteen, mutta yleisönsä hän ottaa. Tähti laulattaa väkeä, heittää välispiikkejä tämän tästä ja nostaa lopuksi pari onnellista yleisön joukosta lavalle.
Kun viimeinen biisi In Da Club räjähtää soimaan, tuskin edes perimmäisillä piippuhyllyillä näy ainoaa kättä, joka ei heiluisi ilmassa. Lippiksissään ja paljettitopeissaan pomppiva yleisö on saanut mitä halusi.
-Näytellyt elokuvissa Get Rich or Die Tryin (2005), Home of the Brave (2006), Righteous Kill (2008) ja The Dance (2008).
-Näytteli äänenä videopelissä 50 Cent: Bulletproof
-Oma tuotantoyhtiö G-Unit Films
-Julkaisi muistelmateoksen From Pieces to Weight: Once Upon a Time in Southside Queens.
-Osallistui The Ski Mask Way -kirjan kirjoittamiseen. Kirjasta on suunnitteilla elokuva.
-G-Unit Books -kirjapainomerkki
-G-Unit Clothing -vaatemerkki
-Yhteistyösopimus Reebokin kanssa G-Unit -lenkkarimalliston jakelusta.
-Esimerkiksi Candy Shop- ja Just A Lil Bit -biisien soittoääniä myyty yhteensä yli 3 miljoonaa kappaletta.
-Suunnitteli ja markkinoi Glaceau Vitamin Waters-yrityksen vitamiinivesi Formula 50:tä. Tienasi Forbes-lehden mukaan 100 miljoona dollaria, kun yritys myytiin Coca Colalle toukokuussa.
-Aikoo käynnistää ravintolisäyrityksen, kun uusi elokuva The Dance julkaistaan ensi vuonna.
-Julkaisi kondomimerkin, jonka tuotot on luvannut lahjoittaa HIV-tiedotukseen.